CELEX: C2004/300/95
Language: fi
Date: 2004-12-04 00:00:00
Title: Asia T-395/04: Air One S.p.A:n 5.10.2004 Euroopan yhteisöjen komissiota vastaan nostama kanne

4.12.2004   
            
            
               FI
            
            
               Euroopan unionin virallinen lehti
            
            
               C 300/49
            
         Air One S.p.A:n 5.10.2004 Euroopan yhteisöjen komissiota vastaan nostama kanne
   (Asia T-395/04)
   (2004/C 300/95)
   Oikeudenkäyntikieli: italia
   Air One S.p.A., edustajinaan asianajajat Gianluca Belotti ja Matteo Padellaro, on nostanut Euroopan yhteisöjen ensimmäisen oikeusasteen tuomioistuimessa 5.10.2004 kanteen Euroopan yhteisöjen komissiota vastaan.
   Kantaja vaatii, että ensimmäisen oikeusasteen tuomioistuin:
   
               —
            
            
               toteaa, että komissio ei ole noudattanut EY:n perustamissopimuksen mukaisia velvoitteitaan, koska se on vaatimuksista huolimatta laiminlyönyt ottaa kantaa Air Onen 22.12.2003 tekemään kanteluun, joka koskee Italian viranomaisten Ryanair-lentoyhtiölle lainvastaisesti myöntämiä tukia;
            
         
               —
            
            
               määrää, että komission on viipymättä otettava kantaa kantajan tekemään kanteluun ja toteutettava tätä koskevat toimenpiteet, sekä otettava kantaa välitoimihakemukseen;
            
         
               —
            
            
               velvoittaa joka tapauksessa vastaajan korvaamaan oikeudenkäyntikulut esillä olevassa asiassa, myös siinä tapauksessa, että asiassa ei annettaisi ratkaisua siksi, että komissio toteuttaisi tällä välin asiaa koskevat toimet.
            
         Oikeudelliset perusteet ja pääasialliset perustelut
   Kantaja vetoaa laiminlyöntikanteensa tueksi, että se on 22.12.2003 päivätyllä kirjeellä toimittanut komissiolle kantelun, joka koski irlantilaiselle Ryanair-lentoyhtiölle useilla Italian lentokentillä lainvastaisesti myönnettyjä tukia ja erityisesti sitä, että kyseiseltä lentoyhtiöltä on peritty poikkeuksellisen edullisia lentokenttäveroja ja hintoja sen Italiassa saamista palveluista, ja että se on toisinaan jopa kokonaan vapautettu maksuista.
   Koska komissio ei ole reagoinut asiaan millään tavoin, Air One vaatii EY 232 artiklan mukaisesti, että komission on otettava kantaa sen tekemään kanteluun. Koska asiassa on kulunut neljä kuukautta ilman mitään toimenpiteitä, Air One päätti nostaa kanteen yhteisöjen ensimmäisen oikeusasteen tuomioistuimessa.
   Kantaja korostaa tämän osalta olevansa varma siitä, että ensimmäisen oikeusasteen tuomioistuin hyväksyy kanteen, koska asiassa on kulunut yhdeksän kuukautta ilman että kantajaan on otettu mitään yhteyttä ja ilman että komissio, jolle on tehty kantelu, joka perustuu tosiseikkoihin, joita komissio on jo useaan kertaan ja vastaavanlaisissa tapauksissa arvioinut ja joiden on katsottu olevan valtion tukia, olisi päättänyt toteuttaa toimenpiteitä suhteessa Italian viranomaisiin kyseisten lainvastaisten ja hyvin todennäköisesti yhteismarkkinoille soveltumattomien tukien osalta.
   Lisäksi kantaja huomauttaa, että kanteen kohteena olevat tuet on myönnetty lentoyhtiölle, johon komissio on jo kiinnittänyt erityistä huomiota, myös valtiontukien osalta.